Dragi romarji!

129. obletnico »rojstva za nebesa« Božje služabnice Magdalene Gornik obhajamo z romarskim shodom tukaj v Sodražici v trdnem prepričanju, da je sveto leto, ki smo ga začeli pred dvema mesecema, nova priložnost k poglobljenemu doživljanju skrivnosti vere, o kateri nam pričuje naša svetniška kandidatinja. Za to priložnost je izšla 3. številka glasila »Magdalenin glas z Gore«, ki vas seznanja s številnimi spoznanji, pričevanji in dogodki, ki so zaznamovali Magdalenino življenje in minulo leto. Veliko je bilo narejenega v tem času: domačini ste se potrudili in uredili Magdalenino romarsko pot, ki povezuje Goro, Sodražico, Novo Štifto in Bloke – glavne postojanke v življenju Božje služabnice. V skladu z navodili Dikasterija za svetnike »Sanctorum Mater« sta tudi obe komisiji nadaljevali delo in prišli že do lepih ugotovitev. Prihodnji mesec bo komisija, ki opravlja zaslišanja in preiskuje sluh svetosti, zaslišala še zadnji priči, večina pričanj pa je bilo že oddanih v prevajanje in tako bo pomembno delo zaenkrat zaključeno. Svoje delo nadaljuje tudi Zgodovinska komisija. Ko boste odprli današnje glasilo, boste izvedeli, kako lahko na spletu prebirate dokumente, ki jih je napisala Magdalena ali njeni sodobniki o tem, kar se ji je dogajalo. Za to ima zasluge Znanstveni raziskovalni center SAZU. Besedila so preslikana in jih na spletu lahko listate in prebirate. 
Tudi letos smo iskali pričevanja o svetosti iz preteklosti. Med temi je tudi pričevanje Sodražanke s. Valburge Košmerlj, prednice usmiljenk v Lichtenturnu v Ljubljani, ki je umrla leta 1946 in pove, kako jo je prav Magdalena peljala k usmiljenkam. Mimogrede omeni npr. kako je Magdalena videla v prihodnost in je napovedala redovnici v Begunjah, da bo umrla leto za njo in se je to tudi izpolnilo. Ob tem naj omenim pričevanje škofa Leniča, ki je povedal, kako se je oče vašega znanega rojaka kiparja Franceta Goršeta prišel posvetovat k Magdaleni, kaj naj stori, pa mu je povedala, naj se poroči. »Imel boš sina, ki bo postal duhovnik«. To je bil Martin Gorše, ki je urml v Slavini leta 1963. Spodbujam starše, naj  priporočajo Magdaleni svoje otroke in vnuke. B. sl. Magdalena je v zamaknjenju videla dve poti: strmo in trnjevo, ki pelje v nebesa in gladko in široko, ki je vodila v pogubo. Prosimo Gospoda po Magdaleni, da se bodo mladi upali odločati za naporno, a pravo pot, ki pelje do pristne in trajne sreče. To je pot vere.
Hvaležen sem g. nadškofu Stanislavu Hočevarju za današnje maševanje in nagovor. On je zaslužen za (uspešno dokončan) škofijski postopek za mučenca bl. Lojzeta Grozdeta in za začetek postopka za misijonarja B.sl. Stanislava Majcna in dobro ve, kako gredo te stvari. Ima pa zasluge tudi pri naši Božji služabnici. Skupaj s sodraškim rojakom prof. Tonetom Koširjem je bil namreč tisti, ki je potrdil zasnovo freske – oseb – »svetnikov in svetnic, ki so zaslužni za našo pripadnost Jezusu in so v različnih zgodovinskih okoliščinah k nam prinesli vero, jo širili in utrjevali«. To fresko je leta 1898 na Kureščku v zunanji lopi naslikal  akad. slikar Lojze Čemažar. In prav tam imamo kar dve ženi povezani s Sodražico: Magdaleno Gornik, ki je tudi na naslovnici letošnje številke Magdaleninega glasu in mučenko učiteljico Ivanko Škrabec Novak. O tem, kako je prišlo do upodobitve, je zanimivo napisal slikar sam za »Magdalenin glas«: »Ob vprašanju motiva začel nagibati k temu, da njen lik naslikam v podobi mlajšega dekleta. Deklice, ki  že pred svojim dvanajstim letom sprejema nenavaden dar, ko  ob srečanju z Jezusovo materjo Marijo doživi stik nebes in zemlje ter se  pogovarja o njenem Sinu Jezusu, zazna pomen izpolnitve Božje volje ter ne dolgo zatem prek  prestanega telesnega trpljenja že v naslednjem letu dozori za svoboden sprejem izrednega poslanstva, v katerega je bila poklicana.« 
Lani nas je ob 189. obletnici rojstva na Gori nagovoril nadškof dr. Marijan Turnšek in posebej poudaril tole: »Proces beatifikacije na zemlji potrebuje vas, dragi bratje in sestre, ta ne bo končan, če se ne boste vi s svojim življenjem zatekali po priprošnjo k Magdaleni Gornik in drugim ljudem pripovedovali o svojem odnosu do nje. Morda tudi o tistih stvareh, ko ste bili uslišani po njeni prošnji. To je tisti del procesa, ki ga ne more narediti postulator, ki ga ne more narediti Dikasterij za svetnike v Rimu, ampak ga lahko naredite samo vi. Ga lahko naredimo samo mi, verniki, ki zaupamo v priprošnjo Božje služabnice Magdalene Gornik.« Se še spomnite teh besed? Hvaležen bom, če mi boste pomagali tako, da mi sporočate svoja uslišanja in zahvale. Brez tega bo moje delo zaman in ker vem, v kako velikem številu prihajajo romarji iz vseh strani na goro, puščajo sveče in druge votivne predmete na grobu, se vpisujejo v knjigo, je zagotovo med njimi tudi veliko takih, ki bi mi pomagali s tem, da napišejo svoje pričevanje. Hvala vsem, ki ste prišli na današnje romarsko srečanje iz različnih krajev Slovenije!
Obhajamo sveto leto. Mnogi bodo v prihodnjih mesecih prišli na Goro in v  Sodražico. V Sodražici imate takrat možnost, da si ogledate v župnijski dvorani tudi film »Okronana«. Posebej vas vabim v soboto 19. julija, ko bomo obhajali Magdalenin 190. rojstni dan in v soboto, 27. septembra, ko bomo šli po njeni romarski poti na Goro peš.  Naj vsem velja povabilo nadškofa Stanislava Zoreta, ki ga je izrekel romarjem oktobra lani: »Priprošnja k slovenski mistikinji naj nam pomaga, da se učimo moliti in romati ter da se v molitvi in romanju učimo ljubiti Boga in ljudi.«
